F’laqgħa pubblika f’Kastilja organizzata mill-MEUSAC li fiha kien hemm rappreżentanza tas-soċjetà ċivili u tal-pubbliku, l-Prim Ministru Joseph Muscat qal li l-ewwel għaxar snin tas-sħubija fl-Unjoni Ewropea kienu storja ta’ suċċess li anke ġabu bidla fil-mentalità. Mistoqsi fuq il-proposti tal-Malta Employers Association għal tibdil radikali fil-Liġi tax-xogħol, il-Prim Ministru stqarr li jaqbel li hemm il-problemi li isemmew mil-Assoċjazzjoni ta’ Min Iħaddem, iżda ma jaqbilx mas-soluzzjonijiet li ipproponiet. Il-Prim Ministru qal li 10 snin ilu d-diskussjoni dwar is-sħubija ta’ Malta fl-Unjoni Ewropea kienet aktar iffukata fuq kemm nistgħu niggwadanjaw iżda illum jaħseb li kellha tkun fuq il-bidla li kienet se ġġib fil-mentalità tas-soċjetà Maltija. Dwar il-fondi mill-Unjoni Ewropea, Dr Muscat qal li taħt iż-żewġ gvernijiet, Malta irniexilha tassorbi l-fondi allokati lilha. Qal li jekk il-pajjiż jagħmel progress ekonomiku qawwi biżżejjed li Malta tibda tagħti iżjed milli tieħu mill-Ewropa ma jinkwetax ruħu, żied jgħid li fin-negozjati li ser jibdew dalwaqt, Malta ser tara li ma tkunx żvantaġġjata kif jitqassmu l-fondi Ewropej. Mistoqsi fuq il-kritika li għamel fiċ-Ċina dwar il-vizzjoni tiegħu fuq l-Unjoni Ewropea, l-Prim Ministru insista li l-Unjoni Ewropea trid taġġusta r-regoli tagħha fosthom fuq il-ħrug tal-viżi anki lil investituri potenzjali mil-Golf Għarbi u ma tibqax ristrettiva u trid tħares lejn l-opportunitajiet lill’hinn mil-fruntieri tagħha. Meta wieġeb xi interventi mill-pubbliku, il-Prim Ministru qal li r-relazzjoni bejn l-Unjoni Ewropea u l-Istati Uniti għandha tiżvolġi fi sħubija ta’ suq wieħed, xi ħaġa li Malta tkun tista’ tgawdi ħafna minnha. Semma iżda kif l-ikbar sfida għan-negozjanti Maltin hija fis-settur tar-retail. Qal li filwaqt li l-indikaturi ekonomici kollha huma tajbin l-istatistika qed turi li l-bejgħ bl-imnut qed jonqos. Qal iżda li dan ma jinkludiex il-bejgħ li qed isir bl-internet. Għal ċifri li inġabru juru li s-sena l-oħra, l-Maltin xtraw b’kemm jiswew mitejn miljun ewro bl-internet li ma jidhrux fl-istatistika tal-bejgħ bl-imnut/ Philip Fenech għal GRTU wera qbil li l-konsum qed jiżdied anke jekk tal-ħwienet jgħidu li x-xogħol naqsilhom. Dr Muscat ammetta li l-ikbar sfida li għandu l-Minsiteru tal-Ekonomija hija kif ser jiżgura li f’suq intern ma jħalliex sitwazzjonijiet li jiżvantaggjaw inġustament lil ħwienet minħabba importazzjoni li ġejja minn Sqallija. Il-Prim Ministru qabel li hemm faxex tas-soċjetà li huma diżappuntati bl-Unjoni Ewropea, iżda ċċara li l-esperjenzi negattivi li setgħu għaddew minnhom, mhux bilfors seħħew minħabba sħubija iżda ukoll għaliex mhux dejjem sar dak li kellu jsir fil-perjodu transitorju.